title: Zapo
text: Zapo (Zap en aragonés benasqués) (d'o basco < zapoa) ye una denominación popular de qualques especies d'amfibios en a orden Anura lur caracteristicas agrupaderas son a piel berrucosa, habitos substancialment terrestres y que en tierra se desplazan caminando per cuentas de fer brincos como en altras especies. No ye una denominación que tienga garra valideza a nivel de taxonomía zoolochica.
  
  As patas zagueras las i tienen más curtas y robustas que no las ditas «ranas», per lo que tienen menos capacidat saltadera (anque pueden fer brincos de poca lonchitut en comparanza con aquellas), y no gosan nadar tan rapedos.
  
  Descripción
  Os zapos son animals de normal nocturnos, terrestres, que deambulan por tierra cazando chicotz invertebratos que atrapan arrullando-les a luenga (que ye pegosa) en prochectando-la ta debant a gran velocidat, y retrayendo-la dimpuesas con a presa pegata.
  
  Son más independients de l'augua que no as ranas, en podendo-se-ne dir leixos dica qualques kilometros, y no i acuden si que ta reproducir-se, pos como totz os anuros tienen fecundación externa y precisan de ficar os uevos en l'augua. Os masclos de muitas especies ranucan ta atrayer-se a las fembras.
  
  Os zapos tienen fama d'estar animals pandos (ixo ye, poco áchils), pos a la contra que como fan as ranas, confían a suya protección en o mimetismo (solen tener a piel de color pareixita a la tierra por a on se gosan mover) y, si bell depredador ells descubre, transpiran substancias putideras a traviés d'a piel, debant d'as que os animals de taxia olfativa predominant (p. ex. a mayoría d'os mamiferos carnivoros) se sienten repelidos. Ixas subtancias a sobén tamién contienen components irritadors u de mala sabor ta causar-le memorias a l'animal que ells mosigue. En l'Alto Aragón, a fama de pandos d'istes animals se plasma en a expresión «fer o brinco'l zapo» que s'aplica en as cosas que se piensan muito d'antes de fer-las perque no se tienen mica seguras.
  
  Imachens
  
  Se veiga tamién
   Rana.
   Ranueco (anuros).
   Cullareta (anuros).
  Anura.
   Guardafuents.
  
  Vinclos externos
  
  Referencias
  
  Anura
  Zoonimia